FI Euroopan unionin virallinen lehti C 94/3

LAUSUNTO nro 2/2014

(annettu Euroopan unionin toiminnasta tehdyn sopimuksen 336 artiklan nojalla)

ehdotuksesta Euroopan parlamentin ja neuvoston asetukseksi Euroopan unionin virkamiesten ja muun henkilöstön palkkojen ja eläkkeiden sekä näihin palkkoihin ja eläkkeisiin sovellettavien korjauskertoimien mukauttamisesta 1 päivästä heinäkuuta 2011

ja

ehdotuksesta Euroopan parlamentin ja neuvoston asetukseksi Euroopan unionin virkamiesten ja muun henkilöstön palkkojen ja eläkkeiden sekä näihin palkkoihin ja eläkkeisiin sovellettavien korjauskertoimien mukauttamisesta 1 päivästä heinäkuuta 2012

2014/C 94/02

EUROOPAN UNIONIN TILINTARKASTUSTUOMIOISTUIN, joka

ottaa huomioon Euroopan unionin toiminnasta tehdyn sopimuksen ja erityisesti sen 336 artiklan,

ottaa huomioon Euroopan unionin virkamiehiin sovellettavat henkilöstösäännöt ja unionin muuta henkilöstöä koskevat palvelussuhteen ehdot (jäljempänä ’henkilöstösäännöt’) (1),

ottaa huomioon unionin tuomioistuimen 19. marraskuuta 2013 asiassa C-63/12 antaman tuomion,

ottaa huomioon 10. joulukuuta 2013 tehdyt komission ehdotukset (2),

ottaa huomioon edellä mainittuja ehdotuksia koskevan neuvoston lausuntopyynnön, jonka tilintarkastustuomioistuin vastaanotti 26. helmikuuta 2014 ja jonka määräajaksi on asetettu 5. maaliskuuta 2014,

ottaa huomioon edellä mainittuja ehdotuksia koskevan Euroopan parlamentin lausuntopyynnön, jonka tilintarkastustuomioistuin vastaanotti 3. maaliskuuta 2014,

sekä katsoo seuraavaa: henkilöstösääntöjen 65 artiklan mukaan Euroopan unionin virkamiesten ja muun henkilöstön palkkojen taso päivitetään vuosittain ja siinä otetaan huomioon unionin talous- ja sosiaalipolitiikka,

palkkojen mukautukset vuosilta 2011 ja 2012 ovat yhä toteuttamatta,

unionin tuomioistuin korosti vuoden 2011 mukautusta koskevassa asiassa C-63/12 antamassaan tuomiossa (3), että kun neuvosto toteaa komission toimittamien objektiivisten tietojen perusteella, että taloudellinen ja sosiaalinen tilanne unionissa on heikentynyt vakavasti ja äkillisesti henkilöstösääntöjen liitteessä XI olevassa 10 artiklassa tarkoitetulla tavalla, komission on esitettävä parlamentille ja neuvostolle asianmukaiset ehdotukset mainitun artiklan perusteella. Tässä tilanteessa komissiolla on kuitenkin omaa harkintavaltaa näiden ehdotusten sisällön osalta eli sen osalta, mitkä toimenpiteet ovat sen mielestä asianmukaisia, kun otetaan huomioon tietty taloudellinen ja sosiaalinen tilanne, ja tarvittaessa muut huomioon otettavat tekijät, kuten henkilöstöresurssien hallintaan kuuluvat tekijät ja erityisesti palvelukseenottamisen tarpeet,

vuoden 2012 mukautuksia koskevan asian C-86/13 käsittely on yhä kesken,

komissio pitää asianmukaisena ehdottaa, että palkkoja ja eläkkeitä mukautettaisiin Belgiassa ja Luxemburgissa 0,9 prosenttia 1. heinäkuuta 2011 alkaen ja 0,9 prosenttia 1. heinäkuuta 2012 alkaen,

komissio viittaa ehdotustensa perustana ”poikkeuslausekkeen” säännöksiin (entinen henkilöstösääntöjen liite XI, 10 artikla) ja sille asianomaisen lausekkeen nojalla kuuluvaan harkintavaltaan,

palkkojen vuosittaista mukautusmenettelyä koskevat henkilöstösääntöjen muutokset oli hyväksytty ja saatettu voimaan (4) kuusi viikkoa ennen kuin komissio esitti tämän lausunnon kohteena olevat ehdotukset,

entinen ”poikkeuslauseke” on korvattu ”maltillistamis- ja poikkeuslausekkeilla” (henkilöstösääntöjen liite XI, 10 ja 11 artikla),

ON ANTANUT SEURAAVAN LAUSUNNON:

1. Tilintarkastustuomioistuin panee merkille, että komissio viittaa harkintavaltaansa palkkojen ja eläkkeiden mukautuksia koskevien asianmukaisten ehdotusten sisällön osalta.

2. Tilintarkastustuomioistuin panee merkille, että kummankin ehdotuksen johdanto-osan 3 kappaleen sanamuoto saattaa aiheuttaa väärinymmärryksiä, sillä kappaleessa ei tehdä selvää eroa ostovoiman heikentymisen ja palkkojen ja eläkkeiden nimellisen mukautuksen välille. Myöskään ehdotettujen 0,9 prosentin mukautusten laskentaperustetta ei ole määritetty riittävän selkeästi.

3. Tilintarkastustuomioistuin kiinnittää huomion siihen, että komission ehdotusten perustana oleva ”poikkeuslauseke” ei enää ole voimassa.

4. Tilintarkastustuomioistuin kehottaa arvioimaan, voitaisiinko toteuttamatta oleviin vuosien 2011 ja 2012 mukautuksiin soveltaa henkilöstösääntöjen liitteen XI nykyisiä säännöksiä ja tarvittaessa niihin sisältyviä maltillistamis- ja poikkeuslausekkeita. Asianomaisiin sääntöihin sisältyy menettely, jonka perustana ovat tarkistetut ja objektiiviset tiedot.

5. Tilintarkastustuomioistuin panee merkille, että ehdotetut muutokset edellyttävät talousarviomäärärahojen käyttöön asettamista.

Tilintarkastustuomioistuimen IV jaosto on tilintarkastustuomioistuimen jäsenen Louis GALEAn johdolla hyväksynyt tämän lausunnon Luxemburgissa 3. maaliskuuta 2014. Tilintarkastustuomioistuimen puolesta Vítor Manuel da SILVA CALDEIRA presidentti

(1) Asetus N:o 31/ETY, 11/Euratom, Euroopan talousyhteisön ja Euroopan atomienergiajärjestön virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen vahvistamisesta (EYVL 45, 14.6.1962, s. 1385/62).

(2) COM(2013) 895 final ja COM(2013) 896 final.

(3) Ks. tuomion 74 kohta.

(4) Ks. Euroopan parlamentin ja neuvoston asetus (EU) N:o 1023/2013, annettu 22 päivänä lokakuuta 2013, Euroopan unionin virkamiehiin sovellettavien henkilöstösääntöjen ja unionin muuhun henkilöstöön sovellettavien palvelussuhteen ehtojen muuttamisesta (EUVL L 287, 29.10.2013, s. 15), 1 artiklan 44 kohta.